text: [{"text_idx": "#000000", "text": "Dagurin i\u0301 dag er ein serstakur dagur, ti\u0301 k\u00e6ra mamma mi\u0301n vildi ver\u00f0i\u00f0 100 a\u0301r, um hon hev\u00f0i liva\u00f0. Haldi eg kann siga vegna meg og systrar mi\u0301nar, at hon var okkum ein go\u0301\u00f0 mo\u0301\u00f0ir og fyrimynd.\nMamma var stillf\u00f8r av lyndi, men samstundis sosial og umsorgsfull, og hon opna\u00f0i fegin si\u0301tt heim fyri teimum, sum komu a\u0301 lei\u00f0 hennara. Mong hava siti\u00f0 v\u00e6l inni hja\u0301 okkum a\u0301 Dalavegnum \u2013 og vit b\u00f8rn kendu okkum a\u0301 yngri a\u0301rum alti\u0301\u00f0 fri\u0301 til at bjo\u0301\u00f0a \u00f8\u00f0rum heim til ein drekkamunn. Gestabli\u0301dni og vinsemi ey\u00f0kendu heim og foreldur okkara.\nTinna var\u00f0 hon kalla\u00f0, men navni\u00f0 var annars Anna Katrina. Hon var av Toftum, me\u00f0an pa\u0301pi mi\u0301n var havnarma\u00f0ur, sum to\u0301 var uppvaksin i\u0301 Klaksvi\u0301k. R\u00e6ttiliga ymisk vo\u0301ru tey, men v\u00e6l livdu tey saman, og tey go\u0301vu okkum tryggar karmar at vaksa upp i\u0301.\nMamma hev\u00f0i si\u0301nar meiningar og sannf\u00f8ringar, men treivst to\u0301 best i\u0301 ti\u0301 stilla \u2013 og als ikki i\u0301 n\u00f8krum rampuljo\u0301si. Hon sto\u0301\u00f0 a\u0301 tryggari andaligari grund og var vi\u00f0 til at mynda mi\u0301na barnatru\u0301gv, so eg skilti evangelii\u00f0 og ti\u0301\u00f0liga kom til tru\u0301gv a\u0301 Jesus.\nSeinastu a\u0301rini vo\u0301ru sermerkt av sva\u0301rari alzheimers sju\u0301ku, og ta\u00f0 var ein o\u0301gvuliga torf\u00f8r ti\u0301\u00f0. Hon var 77 a\u0301ra gomul, ta\u0301 hon 14. desember 1994 flutti heim til teir \u00e6vigu bu\u0301sta\u00f0ir, sum Harrin hevur gj\u00f8rt teimum tilrei\u00f0ar, sum elska Hann.\nMamma var ein vinarlig, sanggla\u00f0 og familjuk\u00e6r kvinna, og ta\u00f0 er ringt at i\u0301mynda s\u00e6r hana sum 100 a\u0301ra gamla. Men ta\u00f0 vildi hon veri\u00f0 i\u0301 dag, um hon framvegis var millum okkara. I\u0301 dag minnast vit hana vi\u00f0 sto\u0301rum takksemi til Harran."}, {"text_idx": "#000004", "text": "Ein m\u00f8titu\u0301rur i\u0301 Su\u00f0uroy \u2013 50 a\u0301ra minni"}]